b'\n_START_ARTICLE_\nDallas Braden\n_START_SECTION_\nZgodnja leta\n_START_PARAGRAPH_\nBraden je v Majhni ligi igral v mestu Stockton, zvezna dr\xc5\xbeava Kalifornija, kjer je posneje tudi pre\xc5\xbeivel nekaj \xc4\x8dasa kot poklicni metalec. Vrgel je tradicionalni prvi met pred Svetovno serijo Majhne lige leta 2006._NEWLINE_Braden je kon\xc4\x8dal srednje\xc5\xa1olsko \xc5\xa1olanje na srednji \xc5\xa1oli Stagg High School v Stocktonu, kjer je igral baseball in telel kros. Njegova mati, Jodie Atwood, je zaradi raka dojke umrla, ko je bil v 4. letniku. Po njeni smrti je \xc5\xbeivel z babico (Jodiejino materjo)._NEWLINE_Pred igranjem na univerzi Texas Tech University je Braden zbral 12 zmag in 4 poraze na kolid\xc5\xbeu American River College. Na tekmi proti ekipi Fresno City College je zaklju\xc4\x8dil celotno tekmo, pri kateri je dovolil le 1 udarec v polje in z udarci izlo\xc4\x8dil 14 odbijalcev.\n_START_SECTION_\nNi\xc5\xbeje podru\xc5\xbenice\n_START_PARAGRAPH_\nSezono 2004 je za\xc4\x8del na stopnji Single-a v Vancouvru. V osmih nastopih kot \xc4\x8dlan razbremenilskega kadra je zbral 2 zmagi in bil preme\xc5\xa1\xc4\x8den v Kane County, kjer je postal izklju\xc4\x8dno za\xc4\x8detni metalec. V 5 nastopih z ekipo je zbral 2 zmagi in poraz._NEWLINE_Leto 2005 je razdelil med Stocktonom na stopnji Single-A in Midlandom na stopnji Double-A. V Stocktonu je zbral 6 zmag, v Midlandu pa 9 zmag in 5 porazov. Njegov izkupi\xc4\x8dek 15 zmag je bil najve\xc4\x8dji med soigralci v ni\xc5\xbejih podru\xc5\xbenicah kluba in mu prinesel naziv Metalec leta kluba iz Oaklanda.  Po koncu sezone 2005-06 je od\xc5\xa1el na operativni poseg rame. _NEWLINE_Leto 2006 je za\xc4\x8del med okrevanjem, kot \xc4\x8dlan ekipe na ni\xc5\xbeji stopnji Arizona League Athletics. Na \xc5\xa1estih tekmah je zbral 2 zmagi in se vrnil v Stockton, kjer je prav tako zbral dve zmagi, a dovoljeval kar 6,23 teka. Nato je bil povi\xc5\xa1an v Midland, kjer je v eni tekmi v 3,1 menjave dovolil 6 tekov. Njegova kon\xc4\x8dna statistika za leto 2006 je bila 4 zmage, dovoljenega 4,10 teka, 55 izlo\xc4\x8ditev z udarci in 8 prostih prehodov na bazo v 37,1 menjave.\n_START_SECTION_\nLiga MLB\n_START_PARAGRAPH_\nLeto 2007 je Braden za\xc4\x8del na stopnji Double-A v Midlandu, po le eni tekmi pa bil povi\xc5\xa1an na Triple-A v Sacramento. Ko se je 23. aprila po\xc5\xa1kodoval Rich Harden, je bil Braden kot njegov nadomestnik vpoklican v ligo MLB. Naslednjega dne je na svoji prvi tekmi kot za\xc4\x8detni metalec Braden skupaj s svojo ekipo premagal mo\xc5\xa1tvo Baltimore Orioles._NEWLINE_V njegovi prvi tekmi sezone 2010 je Braden z udarci izlo\xc4\x8dil 14 odbijalcev, rekord njegove kariere v ligi MLB, in v 7 menjavah dovolil 1 tek in 4 udarce v polje. Sam odlo\xc4\x8ditve o zmagi ni prejel, a je ekipa nato po deetih menjavah od\xc5\xa1la z igri\xc5\xa1\xc4\x8da zmagovita._NEWLINE_22. aprila 2010 se je na tekmi proti ekipi New York Yankees soo\xc4\x8dil z igralcem tretje baze ekipe, Alexem Rodriguezem, in ga obto\xc5\xbeil, da je po slabi odbiti \xc5\xbeogi tekel \xc4\x8dez metal\xc4\x8dev gri\xc4\x8d. Rodriguez se za to ni opravi\xc4\x8dil in se pri tem obregnil ob Bradenovo kratko poklicno pot in sloves pora\xc5\xbeenca._NEWLINE_13. decembra 2011 je s klubom sklenil enoletno pogodbo, ki mu bo nanesla med 3,35 in 3,75 milijona ameri\xc5\xa1kih dolarjev._NEWLINE_Leta 2014 je najavil uradno upokojitev zaradi dolgotrajne po\xc5\xa1kodbe ramena.\n_START_SECTION_\nBrezhibna tekma\n_START_PARAGRAPH_\n9. maja 2010 je Bradenu uspel podvig poklicne poti: 19. brezhibna tekma v zgodovini lige. Na nasprotni strani njegovih metov so stali odbijalci ekipe Tampa Bay Rays. Na celotni tekmi je vrgel 109 metov, od katerih je 77 bilo za udarce. Ker je njegova mati umrla zaradi raka dojke, je dose\xc5\xbeek za Bradena, ki se je zgodil na ameri\xc5\xa1ki Materinski dan, imel \xc5\xa1e toliko ve\xc4\x8dji pomen. _NEWLINE_Mo\xc5\xa1tvo iz Oaklanda je njegov dose\xc5\xbeek proslavilo tako, da je ob upokojeni \xc5\xa1tevilki Rickeya Hendersona na zidu ob zunanjem polju postavila namensko grafiko. Mestna ob\xc4\x8dina Oakland je 21. maj razglasila za "Dan Dallasa Bradena". Dan zatem je na tekmi lokalne ni\xc5\xbeje podru\xc5\xbenice prejel simboli\xc4\x8dni klju\xc4\x8d mesta Stockton.\n_START_SECTION_\nDobrodelno udejstvovanje\n_START_PARAGRAPH_\nBraden pomaga Zvezi dobrodelnih dru\xc5\xa1tev v Stocktonu pri razdajanju hrane in denarja. Na Zahvalni dan se osebno udele\xc5\xbeuje razdajanja revnim in pomo\xc4\x8di potrebnim. University of the Pacific v mestu mu je podarila svojo vsakoletno nagrado za delo v dru\xc5\xbebi.'